Stephanie 'stomgeslaan' toe nuwe bril haar help sien | Netwerk24
Deur Alet van der Walt 21 September 2020 06:22
Stephanie Potgieter met haar nuwe bril. Foto: Verskaf
Kort nadat Stephanie Potgieter (12) Vrydag dié bril gekry het, het haar skoolhoof gesê "sy kan nie glo wat sy sien nie, sy is in sy skok".
"Ek kry nie 'n woord uit haar uit nie," het Benton Nortman, skoolhoof van die Salomon Senekal Hoërskool in Viljoenskroon gesê.
Stephanie ly aan die toestand frontonasale displasie.
Mense wat aan die toestand ly, se kop en gesig ontwikkel nie normaal nie.
Stephanie se oë sit te ver uit mekaar, wat veroorsaak dat sy glad nie afstand kan skat nie.
Sy moes 'n spesiale bril kry en talle weldoeners het bygedra om dit moontlik te maak nadat Netwerk24 in Februarie oor haar seldsame toestand berig het.
Die bril, wat in Potchefstroom gemaak is, is Vrydag by die skool afgelewer.
Stephanie wou graag almal bedank wat gehelp het om die bril te betaal maar haar ma, Annette Deysel, sê Stephanie se moed het haar begewe en sy was te skaam om op 'n video te praat.
Sy sal dalk liewer 'n mooi briefie skryf.
Sy is lief vir lees en hou van skool, maar moes tot nou boeke omtrent teen haar gesig hou om te kan lees, sê Deysel.Stephanie was in Maart vanjaar op die punt om na Kaapstad te vertrek waar haar gesig stelselmatig in 'n reeks operasies reggemaak word.
Die staat van inperking is egter afgekondig enkele dae voordat ma en dogter die lang reis Kaap toe sou aanpak.
Dié operasies is nou herskeduleer en Anel Coetzee, wat die gesin bystaan, sê sy glo Stephanie sal binnekort geopereer word.